Danske muslimer og islams rolle i det danske samfund har været en fast del af debatten i årtier. Blandt politikere og meningsdannere, i kronikker og læsebreve, på sociale medier og i avisoverskrifter og breaking news på tv.

Og noget kunne tyde på, at der blandt de cirka 280.000 muslimer i Danmark er en stærk følelse af, at netop den debat har antaget en meget negativ form.

Således svarer 81 procent i en meningsmåling foretaget af analyseinstituttet Megafon for Politiken og TV 2, at de er helt eller overvejende enige i, at synet på islam og muslimer er forværret over de seneste 10 år.